PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2005/FK/3/1/128	Bratislava, 02. decembra 2005

Protimonopolný úrad Slovenskej republiky, odbor koncentrácií v správnom konaní začatom na základe oznámenia koncentrácie podnikateľom Hewlett Packard Company  so sídlom 1209 Orange Street, Wilmington, Delaware – 19801, Spojené štáty americké, zastúpeným splnomocneným právnym zástupcom JUDr. Petrom Oravcom, advokátom, Laurinská 12, 811 08 Bratislava, vo veci koncentrácie podnikateľov Hewlett Packard Company  so sídlom 1209 Orange Street, Wilmington, Delaware – 19801, Spojené štáty americké a Scitex Vision Ltd. so sídlom 5c Hazoran St, Netanya, 42505 Izrael

r o z h o d o l

na základe § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona SNR č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že s ú h l a s í  s koncentráciou spočívajúcou v získaní priamej kontroly podnikateľom  Hewlett Packard Company, so sídlom 1209 Orange Street, Wilmington, Delaware – 19801, Spojené štáty americké nad podnikom podnikateľa Scitex Vision Ltd. so sídlom 5c Hazoran St, Netanya, 42505 Izrael na základe Zmluvy o kúpe majetku uzatvorenej dňa 11. 08. 2005.

Odôvodnenie:

Protimonopolnému úradu Slovenskej republiky, odboru koncentrácií (ďalej len „úrad“) bolo listom zaevidovaným úradom pod číslom 4915/2005 dňa              07. 09. 2005 prostredníctvom splnomocneného právneho zástupcu JUDr. Petra Oravca, advokáta, Laurinská 12, 811 08 Bratislava (ďalej len „právny zástupca“) doručené  oznámenie koncentrácie podľa § 10 ods. 9 zákona č. 136/2001 Z. z.       o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) spočívajúcej v získaní priamej kontroly podnikateľom Hewlett Packard Company so sídlom 1209 Orange Street, Wilmington, Delaware – 19801, Spojené štáty americké (ďalej len „Hewlett-Packard“) nad podnikom podnikateľa Scitex Vision Ltd. so sídlom 5c Hazoran St, Netanya, 42505 Izrael (ďalej len „Scitex Vision“) na základe Zmluvy zo dňa        11. 08. 2005 uzatvorenej podnikateľmi Hewlett-Packard ako kupujúcim, Scitex Vision, Tech Ink (Pty) Ltd., Kovacs Investments 183 (Pty) Ltd. a Kovacs Investments 319 (Pty) Ltd. ako predávajúcimi (ďalej len „Zmluva“).

Právny zástupca doplnil vyššie uvedené oznámenie koncentrácie listom zaevidovaným úradom pod číslom 4952/2005 dňa 09. 09. 2005. 

Na základe doručenia oznámenia predmetnej koncentrácie sa dňa               07. 09. 2005 podľa § 25 ods. 1 zákona v spojení s § 18 ods. 1 zákona č. 71/1967 Zb. o správnom konaní (správny poriadok) v znení neskorších predpisov začalo správne konanie vo veci predmetnej koncentrácie, ktorému bolo pridelené číslo 0086/OK/2005, o čom úrad informoval oznamovateľa koncentrácie prostredníctvom právneho zástupcu listom číslo 5108/PMÚ SR/2005 zo dňa      20. 09. 2005.

Vzhľadom na to, že oznámenie predmetnej koncentrácie neobsahovalo všetky náležitosti podľa § 10 ods. 12 zákona a vyhlášky úradu č. 268/2004 Z. z., ktorou sa ustanovujú podrobnosti o náležitostiach oznámenia koncentrácie (ďalej len „Vyhláška“), úrad vyššie uvedeným listom číslo 5108/PMÚ SR/2005 upovedomil oznamovateľa koncentrácie prostredníctvom právneho zástupcu, že lehota na vydanie rozhodnutia podľa § 11 zákona nezačala plynúť a súčasne ho vyzval na doplnenie oznámenia koncentrácie.

Správny poplatok podľa zákona č. 145/1995 Z. z. o správnych poplatkoch v znení neskorších predpisov vo výške 100 000 Sk bol pripísaný na účet úradu dňa  23. 09. 2005.

Účastník konania prostredníctvom právneho zástupcu listom zaevidovaným úradom pod č. 5139/2005 dňa 20. 09. 2005 a listom zaevidovaným úradom pod číslom 5385/2005 dňa 30. 09. 2005 doplnil chýbajúce informácie a podklady podľa § 10 ods. 12 zákona a Vyhlášky. Dňom 03. 10. 2005 začala podľa § 11 zákona plynúť lehota 60 pracovných dní na vydanie rozhodnutia vo veci predmetnej koncentrácie, o čom úrad informoval účastníka konania prostredníctvom právneho zástupcu listom číslo 5492/PMÚ SR/2005 zo dňa     05. 10. 2005.

Z podkladov a informácií, ktoré boli úradu predložené v predmetnom správnom konaní vyplynuli nasledujúce skutočnosti:

1. Podnikatelia

	Podľa § 2 ods. 1 písm. a) zákona sa zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

Hewlett-Packard 

Spoločnosť Hewlett-Packard Company so sídlom 1209 Orange Street, Wilmington, Delaware 190801, okres New Castle v Spojených štátoch amerických  bola založená v súlade so zákonmi štátu Delaware. Hewlett-Packard je spoločnosť vo verejnom vlastníctve a je kótovaná na newyorskej burze pod symbolom HPQ.

Hewlett-Packard je globálny dodávateľ produktov, technológií, riešení a služieb pre individuálnych zákazníkov a podniky. Ponuka Hewlett-Packard obsahuje infraštruktúru informačných technológií a pamäťových zariadení, osobné počítače a iné prístupové zariadenia. Produkty Hewlett-Packard siahajú od spotrebiteľských produktov pre domácnosti, kancelárie, malé podniky a profesionálov na cestách až po presné prístroje a počítačové systémy. Hewlett-Packard tiež poskytuje široké spektrum služieb od údržby a podpory hardvéru až po profesionálne služby ako poradenstvo a outsourcing.

Na území Slovenskej republiky pôsobí spoločnosť Hewlett-Packard prostredníctvom dcérskych spoločností Hewlett-Packard Slovakia, s. r. o. so sídlom Galvaniho 7, 820 02 Bratislava 22, IČO: 35 785 306, ktorá bola zapísaná do Obchodného registra Okresného súdu Bratislava I dňa 31. 3. 2000, v oddieli: Sro, vložka číslo: 21438/B a Hewlett-Packard MIS Slovakia, s. r. o. so sídlom   Galvaniho 7, 820 02 Bratislava 22, IČO: 35 905 743, ktorá bola zapísaná do Obchodného registra Okresného súdu Bratislava I dňa 29. 10. 2004 v odieli: Sro, vložka číslo: 33659/B. Dcérske spoločnosti sú v 100 %-nom vlastníctve spoločnosti Hewlett-Packard a poskytujú široké portfólio výrobkov a služieb materskej spoločnosti pre trh malého a stredného podnikania a spotrebiteľov, priamo alebo prostredníctvom obchodných partnerov. 

Z vyššie uvedených skutočností vyplýva, že spoločnosť Hewlett-Packard je podnikateľom podľa § 3 ods. 2 zákona, na ktorého sa vzťahuje zákon podľa § 2 ods. 1 písm. a) zákona.

Scitex Vision

Spoločnosť Scitex Vision so sídlom 5c Hazoran St, Netanya, 42505 Izrael bola založená v súlade so zákonmi štátu Izrael dňa 13. 07. 1999 ako spoločnosť s ručením obmedzeným evidovaná v Registri spoločností pre Izrael pod číslom    51-280436-0. Hlavnými majiteľmi spoločnosti Scitex Vision sú spoločnosti Scitex Corporation s obchodným podielom 77,09 %, Clal Electronic Industries Ltd. s obchodným podielom 7,18 % a Discount Investment Corp. s obchodným podielom 7,18 %.

Scitex Vision pôsobí vo vývoji, výrobe a marketingu širokoformátových grafických tlačiarní pre poskytovateľov tlačiarenských služieb, ktorým predáva aj príslušné náhradné diely a spotrebný materiál a poskytuje popredajný servis. Tlačiarne Scitex Vision sa okrem priemyselných grafických aplikácií používajú aj na potlač bytového zariadenia, textílií a na baliace aplikácie. 

Scitex Vision pôsobí na Slovensku prostredníctvom dovozu svojich výrobkov a služieb zo zahraničia, pretože na území Slovenskej republiky nevlastní žiadnu dcérsku spoločnosť. 

Z vyššie uvedených skutočností vyplýva, že spoločnosť Scitex Vision je podnikateľom podľa § 3 ods. 2 zákona, na ktorého sa vzťahuje zákon podľa § 2 ods. 1 písm. a) zákona.

2. Forma koncentrácie

Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných  podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

          Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom
a)	vlastníckych práv alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Na základe Zmluvy zo dňa 11. 08. 2005 uzatvorenej podnikateľmi Hewlett-Packard, Scitex Vision, Tech Ink (Pty) Ltd., Kovacs Investments 183 (Pty) Ltd. a Kovacs Investments 319 (Pty) Ltd. získal podnikateľ Hewlett-Packard možnosť vykonávať rozhodujúci vplyv na činnosť podniku podnikateľa Scitex Vision prostredníctvom nadobudnutia akcií, resp. obchodných podielov v podniku podnikateľa Scitex Vision. 

Vzhľadom na vyššie uvedené úrad zistil, že na základe Zmluvy vznikla koncentrácia podnikateľov Hewlett-Packard a Scitex Vision podľa § 9 ods. 1  písm. b) v spojení s § 9 ods. 4 písm. b) zákona.

3. Účastníci koncentrácie

Účastníkom koncentrácie v prípade vzniku koncentrácie podľa § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov a podnikateľ alebo podnikatelia, nad ktorými je priama alebo nepriama kontrola získavaná.

V prípade predmetnej koncentrácie je účastníkom koncentrácie podnikateľ Hewlett-Packard, ktorý získava priamu kontrolu nad podnikom podnikateľa Scitex Vision, ako aj podnikateľ Scitex Vision, nad ktorým je kontrola získavaná.
 
Podľa § 25 ods. 3 písm. d) zákona účastníkom konania v prípade koncentrácie podľa § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov.

Na základe vyššie uvedeného je účastníkom predmetného správneho konania podnikateľ Hewlet-Packard, ktorý získava priamu kontrolu nad podnikom podnikateľa Scitex Vision.

4. Koncentrácia podliehajúca kontrole úradu

Podľa § 2 ods. 4 zákona sa tento zákon vzťahuje aj na činnosti a konania, ku ktorým došlo v cudzine, ak vedú alebo môžu viesť k obmedzovaniu súťaže na tuzemskom trhu. 
  
V súvislosti s tým, že účastníkmi koncentrácie sú podnikatelia so sídlom v zahraničí, úrad skúmal pôsobnosť zákona v prípade predmetnej koncentrácie. Keďže podnikateľ Hewlett-Packard pôsobí na území Slovenskej republiky prostredníctvom dvoch dcérskych spoločností so stopercentnou majetkovou účasťou materskej spoločnosti a podnikateľ Scitex Vision pôsobí na území Slovenskej republiky prostredníctvom dovozu svojich výrobkov a služieb zo zahraničia, ich činnosti a konania vedú alebo môžu viesť k obmedzovaniu súťaže na tuzemskom trhu, a teda zákon sa na predmetnú koncentráciu podľa § 2 ods. 4 zákona vzťahuje.  

Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

Pričom podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1. má podiel na základnom imaní vyšší ako polovicu,
2. má právo vykonávať viac ako polovicu hlasovacích práv,
3. má právo vymenovať viac ako polovicu členov orgánov podnikateľa alebo
4. má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v spojení s vyhláškou Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.

Na základe predložených podkladov a informácií úrad zistil, že podnikateľ Hewlett-Packard dosiahol v Slovenskej republike celkový obrat 3 910 210 105 Sk za uzavreté účtovné obdobie predchádzajúce  vzniku koncentrácie a podnikateľ Scitex Vision dosiahol celosvetový celkový obrat 3 652 788 256 Sk za uzavreté účtovné obdobie predchádzajúce vzniku koncentrácie. 

     	Z vyššie uvedeného vyplýva, že účastníci koncentrácie dosiahli zákonom stanovený obrat podľa § 10 ods. 1 písm. b) zákona, a teda  predmetná koncentrácia podlieha kontrole úradu.

	Podľa § 10 ods. 9 zákona koncentrácia, ktorá podlieha kontrole úradu podľa   § 10 ods. 1 zákona, musí byť oznámená úradu do 30 pracovných dní odo dňa 
a) uzavretia zmluvy, 
b) oznámenia prijatia návrhu v obchodnej verejnej súťaži, 
c) doručenia rozhodnutia štátneho orgánu podnikateľovi, 
d) keď Európska komisia oznámila podnikateľovi, že vo veci bude konať úrad alebo e) v ktorom nastala iná skutočnosť, na ktorej základe došlo k vzniku koncentrácie. Lehota začne plynúť odo dňa, keď nastala prvá zo skutočností uvedených v písmenách a) až c) alebo písmen e). 

Právnym titulom predmetnej koncentrácie je Zmluva uzatvorená dňa            11. 08. 2005. Vzhľadom na to, že oznámenie predmetnej koncentrácie bolo doručené úradu dňa 07. 09. 2005, predmetná koncentrácia bola oznámená úradu do 30 pracovných dní odo dňa uzavretia Zmluvy, a teda oznámenie predmetnej koncentrácie bolo uskutočnené v zákonom stanovenej lehote. 

5. Relevantné trhy

Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné.
 
      	Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov.

        	Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia.

Pri vymedzení relevantných trhov z tovarového hľadiska úrad vychádzal z ustanovení § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia na území Slovenskej republiky. 

	Pri vymedzení tovarových a priestorových relevantných trhov úrad vychádzal z podkladov a informácií predložených účastníkom správneho konania. Vzhľadom na oblasť pôsobenia účastníkov koncentrácie v Slovenskej republike úrad v prípade predmetnej koncentrácie posudzoval tovarové relevantné trhy širokoformátových tlačiarní, ktoré sú z hľadiska ponukovej a dopytovej substitúcie vymedzené v nasledujúcom texte. 

Širokoformátové tlačiarne možno rozdeliť na širokoformátové grafické a širokoformátové technické tlačiarne. Technické tlačiarne sa vyznačujú schopnosťou tlačiť vysoko precízne, jemné a rovné línie a sú určené pre špecializované aplikácie ako architektonické alebo inžinierske výkresy. Naopak, grafické tlačiarne nemajú schopnosť tlačiť s vysokou úrovňou presnosti a používajú sa na všeobecné aplikácie ako sú reklamné plagáty a obrazy.

Vzhľadom na to, že podnikateľ Scitex Vision vyrába, predáva a na územie Slovenskej republiky dováža výlučne širokoformátové grafické tlačiarne, úrad sa ďalej zaoberal skúmaním dopytovej a ponukovej zastupiteľnosti týchto tlačiarní. 

	Širokoformátové grafické tlačiarne možno podľa nezávislých priemyselných analytikov IDC rozčleniť podľa šírky tlače do piatich segmentov, a to:
1)	tlačiarne so šírkou tlače 24 palcov (cca 0,6 m),
2)	tlačiarne so šírkou tlače 36 palcov (cca 0,9 m),
3)	tlačiarne so šírkou tlače 42 – 44 palcov (cca 1,07 – 1,12 m),
4)	tlačiarne so šírkou tlače 45 – 71 palcov (cca 1,14 – 1,80 m),
5)	tlačiarne so šírkou tlače viac ako 71 palcov (viac ako 1,8 m).

Podľa vyššie uvedeného členenia ponúka podnikateľ Hewlett-Packard na území Slovenskej republiky širokoformátové grafické tlačiarne so šírkou tlače od 24 do 71 palcov a Scitex Vision poskytuje na území Slovenskej republiky výlučne širokoformátové grafické tlačiarne  so šírkou tlače viac ako 71 palcov, ktoré podnikateľ Hewlett-Packard vôbec nevyrába. V zahraničí sa podnikateľ Scitex Vision zaoberá aj výrobou a predajom širokoformátových tlačiarní so šírkou tlače od 45 do 71 palcov, pričom ide, z nižšie uvedených dôvodov, o nezastupiteľné tlačiarne s tlačiarňami podnikateľa Hewlett-Packard.    

Širokoformátové grafické tlačiarne Hewlett-Packard sa používajú na vysokokvalitné interiérové aplikácie. Širokoformátové grafické tlačiarne Hewlett-Packard sú schopné tlačiť s rýchlosťou tlače 10 m2 za hodinu, v dôsledku čoho sú tieto tlačiarne vhodné na pomerne krátke behy tlače. Širokoformátové grafické tlačiarne Hewlett-Packard sa vyznačujú vysokou kvalitou, ale nižšou trvanlivosťou tlače, čo ovplyvňuje predovšetkým používaná technológia farieb a technológia tlačiarenskej hlavy. Všetky širokoformátové grafické tlačiarne Hewlett-Packard používajú pri farbení vodné pigmenty a termálne tryskové tlačiarenské hlavy, ktoré sú vhodné na povrchy pre vysokokvalitné interiérové aplikácie ako sú obrazy a veľkorozmerné fotografie a sú určené predovšetkým malým poskytovateľom tlačiarenských služieb, ktorí sú situovaní najmä v centrách miest (napr. kopírovacie služby). Všetky širokoformátové grafické tlačiarne Hewlett-Packard sa predávajú prostredníctvom nepriamych distribučných kanálov Hewlett-Packard. Cena týchto tlačiarní sa pohybuje od 1 000 do 20 000 USD. 

	Hewlett-Packard vyrába a predáva aj náhradné diely, tlačiarenské hlavy, farby a iný spotrebný materiál určený pre vlastné širokoformátové grafické tlačiarne. Hewlett-Packard časť svojich tlačiarenských hláv, farieb a iného spotrebného materiálu predáva aj iným výrobcom širokoformátových tlačiarní ako sú Colorspan, Gerber a Graphtec, no z technického hľadiska ich nemožno použiť v tlačiarňach Scitex Vision. Hewlett-Packard poskytuje poskytovateľom tlačiarenských služieb aj technickú podporu a popredajný servis výlučne pre vlastné tlačiarne. Rovnako ako činnosti súvisiace s náhradnými dielmi a vlastným spotrebným materiálom, tak aj poskytovanie popredajných služieb zákazníkom sa v tomto odvetví považuje za súčasť výroby a predaja vlastných tlačiarní.

Širokoformátové grafické tlačiarne Scitex Vision sa používajú najmä na veľké exteriérové grafické aplikácie ako sú billboardy, transparenty, stavebné plachty a grafiky na vozidlách. Širokoformátové grafické tlačiarne Scitex Vision sa tiež používajú na potlače bytového zariadenia, textílií a baliace aplikácie. Širokoformátové grafické tlačiarne Scitex Vision sú schopné tlačiť rýchlosťou     40 až 400 m2 za hodinu, a sú teda mimoriadne vhodné pre pomerne dlhé behy tlače. Kvalita tlače je zameraná predovšetkým na trvanlivosť, ktorá musí byť pri exteriérových aplikáciách dostatočne vysoká, pričom kvalita v zmysle farby, obrazu, rozlíšenia, jednotného lesku a ostrosti obrysov nedosahuje úroveň tlačiarní Hewlett-Packard. Širokoformátové grafické tlačiarne Scitex Vision používajú pri farbení rozpúšťaciu technológiu farieb a technológiu farieb „ošetrenia s UV žiarením“ s piezoelektrickou tryskovou tlačiarenskou hlavou. Zákazníkmi Scitex Vision sú spravidla veľkí poskytovatelia tlačiarenských služieb, ktorí sídlia v priemyselných parkoch a vzhľadom na veľkosť a hmotnosť týchto tlačiarní musia spĺňať osobitné požiadavky na priestor a infraštruktúru. Pri predaji širokoformátových grafických tlačiarní využíva Scitex Vision priame aj nepriame distribučné kanály. Cena týchto tlačiarní sa pohybuje od 80 000 do 750 000 USD. 

	Scitex Vision takisto vyrába náhradné diely, tlačiarenské hlavy, farby a iný spotrebný materiál pre vlastné tlačiarne, ktoré predáva priamym zákazníkom alebo distributérom. Určité množstvo piezoelektrických tlačiarenských hláv a tlačiarenských farieb predáva Scitex Vision aj iným výrobcom ako sú Regianmi Macchine S. p. A., Vutek, Nur, Oce a Mutoh, nie však podnikateľovi Hewlett-Packard, ktorý ich z technického a technologického hľadiska nemôže používať vo svojich tlačiarňach. Scitex Vision v súvislosti s vlastnými tlačiarňami poskytuje aj technickú podporu a popredajný servis, pričom poskytovanie týchto služieb a výroba vlastných náhradných dielov, tlačiarenských hláv a spotrebného materiálu sa v danom odvetví považuje za súčasť výroby a predaja vlastných tlačiarní.  

Z vyššie uvedeného vyplýva, že širokoformátové grafické tlačiarne so šírkou tlače od 24 do 71 palcov, ktoré vyrába Hewlett-Packard a širokoformátové grafické tlačiarne so šírkou tlače nad 71 palcov, ktoré na území Slovenskej republiky ponúka Scitex Vision sú určené na výrobu rôznych grafických aplikácií v dôsledku odlišných technických a funkčných charakteristík týchto tlačiarní, ktoré vyplývajú z rôznej šírky tlače, rôznej produktivity, rôznej technológie tlačiarenských hláv a tlačiarenských farieb. Tlačiarne oboch podnikateľov sa vyznačujú výraznými cenovými rozdielmi a sú predávané rôznym cieľovým zákazníkom. 

Z dôvodu existujúcich technických a technologických rozdielov relevantných produktov a s tým súvisiacou potrebou rozdielneho výskumu a vývoja, podnikateľ Hewlett-Packard v predložených podkladoch a informáciách úradu uvádza, že nie je schopný vstúpiť v krátkom časovom horizonte a bez dodatočných nákladov na trh širokoformátových grafických tlačiarní so šírkou tlače viac ako 71 palcov. 

Vzhľadom na tieto skutočnosti úrad zistil, že širokoformátové grafické tlačiarne podnikateľov Hewlett-Packard a Scitex Vision nie sú z hľadiska dopytu ani z hľadiska ponuky zhodné a ani vzájomne zastupiteľné. 

Na základe vyššie uvedeného úrad vymedzil dva samostatné tovarové relevantné trhy, a to tovarový relevantný trh výroby a predaja širokoformátových grafických tlačiarní so šírkou tlače od 45 do 71 palcov a tovarový relevantný trh výroby a predaja širokoformátových grafických tlačiarní so šírkou tlače viac ako 71 palcov.

	Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Úrad pri vymedzení priestorového relevantného trhu vychádzal z hlavných činností a aktivít, ktoré vykonávajú účastníci koncentrácie a s nimi prepojení podnikatelia, so zameraním na posúdenie vplyvov predmetnej koncentrácie na hospodársku súťaž na vymedzených tovarových relevantných trhoch v rámci Slovenskej republiky. 

Vzhľadom na to, že podnikatelia vyrábajúci alebo dovážajúci širokoformátové grafické tlačiarne dodávajú predmetné tovary odberateľom na celom území Slovenskej republiky prostredníctvom priamych i nepriamych distribučných kanálov, najužšie možným určením priestorového relevantného trhu vyššie uvedených tovarových relevantných trhov je územie Slovenskej republiky.
 
Z predložených podkladov a informácií vyplýva, že podnikanie na trhu širokoformátových grafických tlačiarní sa vyznačuje homogénnym konkurenčným prostredím v rôznych krajinách Európskej únie, ale aj v ďalších krajinách celého sveta. Medzinárodný obchod podporujú najmä nízke bariéry vstupu, porovnateľná cenová úroveň a relatívne nízke prepravné náklady v porovnaní s cenou tlačiarní. Vychádzajúc zo skutočnosti, ktorá je uvedená v nasledujúcej časti tohto rozhodnutia, že predmetná koncentrácia nevytvára alebo neposilňuje dominantné postavenie podnikateľa Hewlett-Packard a vzhľadom na to, že v dôsledku posudzovanej koncentrácie nedôjde k zmene štruktúry trhu, na ktorom pôsobia v Slovenskej republike účastníci koncentrácie, úrad sa presnou definíciou priestorových relevantných trhov nezaoberal.

6. Dopad koncentrácie na hospodársku súťaž

Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7 zákona koordinácia súťažného správania je v rozpore s ustanovením § 4 ods. 1 zákona.

Podľa vyjadrenia účastníka konania hlavným dôvodom predmetnej koncentrácie je rozšíriť existujúce portfólio produktov spoločnosti Hewlett-Packard prostredníctvom nadobudnutia spoločnosti Scitex Vision, ktorá je etablovaná na viacerých trhoch rozvojových krajín s vysokým potenciálom pre budúci rast. 

Na základe podkladov a informácií predložených úradu účastníkom konania  posudzované trhy širokoformátových grafických tlačiarní charakterizuje vysoký stupeň technologickej inovácie, rozvinuté konkurenčné prostredie a porovnateľné ceny na medzinárodnej úrovni. Obchodné toky medzi krajinami sa vyznačujú nízkymi právnymi, regulačnými a administratívnymi bariérami a relatívne nízkymi prepravnými nákladmi, z čoho pre výrobcov vyplýva reálna možnosť vstupu aj na slovenský trh a široký výber dodávateľov pre poskytovateľov tlačiarenských služieb. 

Spoločnosti Hewlett-Packard a Scitex Vision ponúkajú na Slovensku nezastupiteľné druhy širokoformátových grafických tlačiarní z pohľadu dopytu aj z pohľadu ponuky. Účastníci koncentrácie teda pôsobia na odlišných relevantných trhoch širokoformátových grafických tlačiarní, čo vyplýva aj  z nasledujúcich údajov o trhových podieloch účastníkov koncentrácie predložených účastníkom konania.

Podiely účastníkov koncentrácie na trhoch širokoformátových grafických tlačiarní
na území Slovenskej republiky v roku 2004[1]

Názov spoločnosti	Podiely na trhoch širokoformátových grafických tlačiarní	
	so šírkou tlače
od 45 do 71 palcov	so šírkou tlače
viac ako 71 palcov	
Hewlett-Packard	[< 10] % 	-	
Scitex Vision	-	[35 - 42] %	
 
 Širokoformátové grafické tlačiarne Hewlett-Packard konkurujú iným výrobcom ako tlačiarne Scitex Vision. Najväčšími konkurentmi Hewlett-Packard sú Epson, Canon, Roland, Mutoh, Mimaki a Kodak, nie však Scitex Vision a najväčšími konkurentmi Scitex Vision sú Vutek Inc., Inca Digital Printers Ltd., Nur Macroprinters Ltd. a Gandi Innovations Corp., nie však Hewlett-Packard. 

Vzhľadom na to, že predmetná koncentrácia sa týka odlišných trhov širokoformátových grafických tlačiarní, jej uskutočnením sa nezmení postavenie účastníkov koncentrácie na trhu širokoformátových grafických tlačiarní so šírkou tlače od 45 do 71 palcov a na trhu širokoformátových grafických tlačiarní so šírkou tlače viac ako 71 palcov, z čoho vyplýva, že nedôjde k zmene konkurenčnej štruktúry na relevantných trhoch. 

Vychádzajúc z vyššie uvedeného, posudzovaná koncentrácia nezasiahne do existujúcej štruktúry konkurenčného prostredia a podnikateľ Hewlett-Packard bude aj po uskutočnení predmetnej koncentrácie vystavený podstatnej súťaži a nebude sa môcť správať nezávisle voči svojim dodávateľom a odberateľom na trhu širokoformátových grafických tlačiarní so šírkou tlače od 45 do 71 palcov a širokoformátových grafických tlačiarní so šírkou tlače viac ako 71 palcov. Znamená to, že predmetná koncentrácia nevytvára alebo neposilňuje dominantné postavenie podnikateľa Hewlett-Packard, ktorého dôsledkom sú významné prekážky efektívnej hospodárskej súťaže na vyššie uvedených relevantných trhoch. 

Podľa § 33 zákona úrad listom číslo 6523/PMÚ SR/2005 zo dňa              24. 11. 2005 podal účastníkovi správneho konania prostredníctvom právneho zástupcu informáciu o záveroch prešetrovania vo veci predmetnej koncentrácie, ku ktorým úrad na základe jemu dostupných informácií a podkladov dospel a vyzval ho, aby sa ústne alebo písomne vyjadril k jeho podkladu a k spôsobu jeho zistenia, prípadne, aby navrhol jeho doplnenie.

Účastník konania sa prostredníctvom právneho zástupcu vyjadril k predmetnej výzve listom zaevidovaným úradom pod číslom 6690/2005 dňa    02. 12. 2005, v ktorom uviedol, že údaje týkajúce sa podielu účastníkov koncentrácie na daných relevantných trhoch považuje za predmet obchodného tajomstva a zároveň predložil úradu návrh iného znenia predmetných informácií, ktoré neobsahujú obchodné tajomstvo. Predložený návrh zabezpečujúci ochranu obchodného tajomstva účastníka konania úrad akceptoval.

S výnimkou vyššie uvedených pripomienok týkajúcich sa vymedzenia obchodného tajomstva, účastník konania v predmetnom liste súhlasil s podkladmi rozhodnutia, k spôsobu jeho zistenia a k záverom prešetrovania úradu vo veci predmetnej koncentrácie.

Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

P o u č e n i e :

	Podľa ustanovenia § 34 ods. 1 v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote do 15 dní odo dňa doručenia tohto rozhodnutia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

Ing. Dušan Valo
riaditeľ odboru koncentrácií

Rozhodnutie sa doručí: 

JUDr. Peter Oravec 
Advokát 
Freshfields Bruckhaus Deringer 
Laurinská 12 
811 01 Bratislava